Die nuuskanaal eNCA moet op die lug ŉ verskoning aan Orania aanbied nadat onakkurate en onbillike uitlatings oor dié dorp gemaak is.

Die gewraakte uitlatings is tydens ŉ nuusprogram op 17 April vanjaar gemaak toe ŉ joernalis regstreeks met leiers van Orania gesels het en daar heen en weer na Vuyo Mvoko, die aanbieder in die ateljee, oorgeskakel is.

Mvoko vra dan tydens die uitsending aan die verslaggewer of Orania steeds net ŉ “enklawe is vir wit mense waar mense soos ek en jy net welkom is as tuin- en huiswerkers”. Die joernalis gesels dan met die verteenwoordigers van Orania waarna daar uiteindelik teruggeskakel word na Mvoko wat dan sy stelling herhaal as feitelik.

Hy verwys na Orania as “daardie enklawe van wit mense wat ontwerp is om so te wees, en ek herhaal dat swart mense net welkom is as hulle huis- of tuinwerkers is, daar is geen ander erkenning as dit nie”.

Die Orania-beweging het hierna ŉ klag by die Uitsaaiklagtekommissie van Suid-Afrika (UKKSA) ingedien.

In die klag is daar onder meer aangevoer dat Mvoko se uitlating totaal onwaar is aangesien mense wat in Orania bly self huis- en tuinwerk doen.

eNCA het in reaksie op die klagtes gesê hulle glo dat Mvoko net sy eerlike mening uitgespreek het en dat dit korrek is dat Orania deur baie mense as ŉ plek uitsluitlik vir Afrikaners beskou word.

UKKSA het egter bevind dat Mvoko se finale opmerking nie gesien kan word as nuus wat waar, akkuraat, billik en in die regte konteks berig is nie. Daar is verder bevind dat sy opmerking nie op feite gegrond was nie.

eNCA het appèl aangeteken teen die bevinding maar dit het misluk.

Die UKKSA het bevind eNCA moet die volgende verskoning op ŉ voorafbepaalde datum en op dieselfde nuusprogram tydens dieselfde tydgleuf uitsaai:

“Die Uitsaaiklagtekommissie van Suid-Afrika het bevind dat eNCA se aandnuus op 17 April 2019 ŉ opmerking van die nuusaanbieder bevat het wat nie net onakkuraat en onbillik was nie, maar ook nie op feite gegrond is wat waarlik verklaar of billik aangedui en verwys is nie. Die opmerking, wat twee keer herhaal is, het na Orania verwys as ŉ enklawe van wit mense, waar swart mense net welkom is as hulle huis- of tuinwerkers is. eNCA vra om verskoning vir hierdie ongegronde opmerking en ons betreur die ongerief wat dit vir die Orania-beweging veroorsaak het.”

eNCA moet UKKSA inlig oor die datum en tyd waarop die verskoning uitgesaai gaan word en ŉ kopie van die uitsending aan die registrateur van UKKSA voorlê.